《江有枫一篇十章》
唐代·萧颖士

江有枫，其叶蒙蒙。我友自东，于以游从。

山有槭，其叶漠漠。我友徂北，于以休息。

想彼槭矣，亦类其枫。矧伊怀人，而忘其东。

东可游矣，会之丘矣。于山于水，于庙于寺，

于亭于里，君子游焉。于以宴喜，其乐亹亹。

粤东可居，彼吴之墟。有田有庭，有朋有书，

有莼有鱼，君子居焉。惟以宴醑，其乐徐徐。

我朋在矣，彼陆之子。如松如杞，淑问不已。

我友于征，彼郑之子。如琇如英，德音孔明。

我思震泽，菱芡幕幕。寤寐如觌，我思剡溪。

杉筱萋萋，寤寐无迷。

有鸟有鸟，粤鸥与鹭。浮湍戏渚，皓然洁素，

忘其猜妒。彼何人斯，曾足伤惧。

此惧惟何，惧寘于罗。彼骄者子，谗言孔多。

我闻先师，体命委和。公伯之愬，则如予何。

怅然山河，惟以啸歌，其忧也哉。

作者简介：萧颖士（717～768年），字茂挺，颍州汝阴（今安徽阜阳）人，郡望南兰陵（今江苏常州）。唐朝文人、名士。萧高才博学，著有《萧茂挺集》。门人共谥“文元先生”。工于书法，长于古籀文体，时人论其“殷、颜、柳、陆，李、萧、邵、赵，以能全其交也。”工古文辞，语言朴实；诗多清凄之言。家富藏书，玄宗时，家居洛阳，已有书数千卷。安禄山谋反后，他把藏书转移到石洞坚壁，独身走山南。其文多已散佚，有《萧梁史话》《游梁新集》及文集10余卷，明人辑录有《萧茂挺文集》1卷，《全唐诗》收其诗20首，收其文2卷。